CK คว้างานก่อสร้างรถไฟทางคู่ชุมทางจิระ-ขอนแก่น เพิ่มอีก 896 ลบ.
CK คว้างานก่อสร้างรถไฟทางคู่ชุมทางจิระ-ขอนแก่น มูลค่า 896 ลบ. ระยะเวลาแล้วเสร็จ 17 สิงหาคม 2562
4 ก.ค. 2561

นายอนุกูล ตันติมาสน์ กรรมการและผู้ช่วยกรรมการผู้จัดการใหญ่ สายงานทรัพยากรมนุษย์และบริหารทั่วไป บริษัท ช.การช่าง จำกัด (มหาชน) หรือ CK เปิดเผยว่า กิจการ ร่วมค้า ซีเคซีเอช ซึ่งประกอบด้วย CK และ บริษัท ช.ทวีก่อสร้าง จำกัด ได้ลงนามในบันทึกข้อตกลงเพิ่มเติมแนบท้ายสัญญาโครงการก่อสร้างรถไฟทางคู่ ช่วงชุมทางถนนจิระ-ขอนแก่น ฉบับที่ 1 กับ การรถไฟแห่งประเทศไทย (รฟท.) เมื่อวันที่ 3 กรกฎาคม 2561
ทั้งนี้ เพื่อดำเนินงานก่อสร้างงานแก้ไขเปลี่ยนแปลงตามแบบรูปทางรถไฟบริเวณสถานีบ้านไผ่จากแบบรูปเดิมตามสัญญาที่เป็นคันดินถมสูง เป็นแบบรูปโครงสร้างทางรถไฟยกระดับ (Elevated Structures) ซึ่งเป็นรายการธุรกิจปกติและเป็นไปตามเงื่อนไขทางการค้าโดยทั่วไปที่บริษัทฯ ทำกับบริษัทอื่น โดยมูลค่างานแก้ไขเพิ่มเติมทั้งสิ้น 896 ล้านบาท รวมภาษีมูลค่าเพิ่ม ระยะเวลาแล้วเสร็จ  17 สิงหาคม 2562
อนึ่ง กลุ่มกิจการร่วม ซีเคซีเอช (บริษัท ช.การช่าง จำกัด (มหาชน) หรือ  CK ร่วมกับบริษัท ช.ทวีก่อสร้าง จำกัด) เป็นผู้ชนะการประกวดราคาในโครงการก่อสร้างรถไฟทางคู่ ช่วงชุมทางถนนจิระ-ขอนแก่น เมื่อเดือนธันวาคม 2558 โดยเป็นผู้ยื่นราคาต่ำสุดที่ 23,444 ล้านบาท (รวมภาษีมูลค่าเพิ่ม) จากราคากลาง 2.36 หมื่นล้านบาท